ദീപുവിന് കൈത്താങ്ങൊരുക്കി സംസ്ഥാന ഭിന്നശേഷി കമ്മിഷണര് ചേര്ത്തല: പരസഹായമില്ലാതെ ജീവിക്കാന് കഷ്ടപ്പെടുന്ന ദീപുവിന് സഹായ ഹസ്തവുമായി സംസ്ഥാന ഭിന്നശേഷി കമ്മിഷണര് എസ്.എച്ച്. പഞ്ചാപകേശനും ഡിഫറന്റ്ലി ഏബിള്ഡ് എംപ്ലോയീസ് അസോസിയേഷന് സംസ്ഥാന കമ്മിറ്റിയും. സെറിബ്രല് പള്സറി ബാധിച്ച് അവശനിലയിലായ ദീപു കുറ്റിക്കാട്ട് ആമ്ബശേരി വീട്ടില് വാടകയ്ക്ക് താമസിക്കുകയാണ്. ലോട്ടറി വില്പനക്കാരനായിരുന്നു. ജോലിചെയ്യാന് കഴിയാതെ വന്നതോടെ വാടകപോലും നല്കാന് കഴിയാത്ത സ്ഥിതിയായി. സുഹൃത്തുക്കളാണ് ദിവസേന സഹായിച്ചിരുന്നത്. നിസഹയാവസ്ഥ ശ്രദ്ധയില്പ്പെട്ട ഡിഫറന്റലി ഏബിള്ഡ് എംപ്ലോയീസ് അസോസിയേഷന് ഡി.എ.ഇ.എ സംസ്ഥാനതല എക്സ്പോര്ട്ടിംഗ് കമ്മിറ്റി ചയര്പേഴ്സണായ പണ്ടുസിന്ധു വിഷയത്തില് ഇടപെട്ടു. ഭിന്നശേഷിക്കാരിയായ ഇവര് പ്രത്യേകമായി ഒരുക്കിയ വാഹനത്തില് വീല്ചെയറിലെത്തിയാണ് ദീപുവിനെ സന്ദര്ശിച്ചത്. പഞ്ചായത്ത് വകുപ്പില് പെര്ഫോമന്സ് ഓഡിറ്റ് സൂപ്പര്വൈസറാണ് പണ്ടുസിന്ധു. ഇരിങ്ങാലക്കുട സ്വദേശിയുടെ സഹകരണത്തില് കട്ടിലും ഫ്ലോട്ടഡ് ബഡിനും വഴിയൊരുക്കി. തകരാറിലായ മുച്ചക്രവാഹനം അറ്റകുറ്റപ്പണി നടത്തുന്നതിനുള്ള തുകയും വീടിന്റെ വാടകയ്ക്കുള്ള തുകയും നല്കി. കമ്മിഷണര് സഹായങ്ങള് കൈമാറി. ദീപുവിന്റെ തുടര്ചികിത്സയ്ക്കും സംരക്ഷണത്തിനും വേണ്ട നടപടികളും കമ്മിഷണര് ഉറപ്പുവരുത്തി. ജില്ലയിലെ ഡി.എ.ഇ.എ അംഗങ്ങളായ സാബുജന്, രാജേന്ദ്രന്, സന്തോഷ് എന്നിവരും വര്ഗീസ് തെക്കേത്തല, ജോസഫ് ചെമ്ബകശേരി എന്നിവരും എത്തിയിരുന്നു.